Skrywer, wat ’n nasaat in die negende geslag is van die stamvader Jacob Kützer wat in 1709 in die Kaap aangekom het, en ’n nasaat in die vyfde geslag van Kaleshaan, het daarin geslaag om sy eie geslagsregister volledig na te speur. Dieselfde register is dus ook volledig vir naas-familie soos neefs en kleinneefs, ooms, ensovoorts. Om ’n volledige stamboom van die duisende Coetsers en Coetzers saam te stel is wel moontlik hoewel dit ’n enorme taak sal wees.
Die stamvader van beide die Coetsers en die Coetzers was Jacob Kützer en soos gesien kan word, het sy van ondertussen ’n gedaanteverwisseling ondergaan. Verskeie faktore het daartoe aanleiding gegee. Baie van die vroeë pioniers kon byvoorbeeld nie lees en skryf nie en gevolglik het die administratiewe beampte verantwoordelik vir die aantekening van ’n naam name neergeskryf soos hy die gehoor het. Dan is daar ook in die vroeë jare in die skryftaal nie veel onderskeid getref tussen ‘c’ en ‘k’, ‘ch’ en ‘g’, ‘s’ en ‘z’ en heel dikwels ook nie tussen ‘d’ en ’t’ nie.
Die inspirasie om hierdie monografie te skryf is grotendeels aangewakker deur die interessante lewe van die baanbreker en Volksraadslid van die ou Zuid-Afrikaanse Republiek, Phillipus Jeremia Coetser (Kaleshaan). Dit is egter nie bedoel om ’n outoritêre verwerking te wees van historiese feite wat vir studiedoeleindes gebruik kan word nie. Dit kan wel, hopelik, deur die nasate van die Lydenburgse Coetserstamvaders gebruik word as ’n aanknopingspunt vir verdere navorsing.
Die inligting wat in hierdie boek vervat is, is oor ’n tydperk van ses jaar versamel en verwerk. In dié verband is skrywer oneindig baie dank verskuldig aan die volgende persone:
'n Spesiale woord van dank aan Hendrik Coetser (Jood). Sy gasvryheid was vir my ’n riem onder die hart. Verskeie kere het hy my die geleentheid gebied om in die opstal van Hermanus Coetser (Swart Hermaans) te oornag. Die opstal is bykans 110 jaar oud.
Hi Johann! Dit moet een of ander tyd gedoen word - maar net 'n beskeie bydrae vir volk en vaderland :))) Ek 'hoor' al lankal my pa se stem: "Gaan jy dan nou nie eers 'n bietjie moeite doen om jou pa se ou skryfseltjie ook op die watsenaam te sit nie." Hy sou die Internet geweldig geniet het. Kan jy nog onthou wat het navorsing geverg vóór Internet?